Υποδείξεις προς τους δικηγόρους και τους εκπροσώπους των διαδίκων σχετικά με την έγγραφη διαδικασία ενώπιον του Πρωτοδικείου, τις οποίες συνέταξε ο Γραμματέας δυνάμει του άρθρου 18 παράγραφος 2 των οδηγιών προς τον Γραμματέα της 3ης Μαρτίου 1994

(94/C 120/36)

Ι. Αντικείμενο της έγγραφης διαδικασίας

Η ενώπιον του Πρωτοδικείου έγγραφη διαδικασία αποβλέπει στην οριοθέτηση της διαφοράς και στην παράθεση του συνόλου των αξιώσεων των διαδίκων, ώστε οι δικαστές να ενημερώνονται για τα συναφή πραγματικά περιστατικά, τα αιτήματα, καθώς και τους ισχυρισμούς και τα επιχειρήματα των διαδίκων, προκειμένου να αποφανθούν επί της διαφοράς.

ΙΙ. Υποβολή και σύνταξη των υπομνημάτων

1. Καλό θα είναι τα υπομνήματα να είναι διαρθρωμένα με σαφήνεια, να περιέχουν τίτλους των διαφόρων κεφαλαίων και να φέρουν αδιάλειπτη αρίθμηση των εδαφίων. Όταν πρόκειται για ογκώδη υπομνήματα, είναι προτιμότερο κάθε κεφαλαίου να προηγείται σύνοψη του περιεχομένου του, το δε υπόμνημα να συνοδεύεται από πίνακα περιεχομένων.

2. Επειδή ο αριθμός των υπομνημάτων που έχει τη δυνατότητα να υποβάλει κάθε διάδικος είναι περιορισμένος (παράβαλε άρθρο 47 του Κανονισμού Διαδικασίας του Πρωτοδικείου), η δε προβολή νέων ισχυρισμών κατά τη διάρκεια της δίκης επιτρέπεται μόνο υπό ορισμένες περιστάσεις (παράβαλε άρθρο 48 του κανονισμού διαδικασίας), συνιστάται όπως το σύνολο της επιχειρηματολογίας παρατίθεται ήδη με το πρώτο υπόμνημα (προσφυγή και υπόμνημα αντικρούσεως αντιστοίχως) κατά τον πληρέστερο δυνατό τρόπο.

3. Επειδή συχνά οι δικαστές λαμβάνουν γνώση των υπομνημάτων μέσω μεταφράσεων σε άλλη γλώσσα, συνιστάται η σύνταξη των υπομνημάτων σε απλό, άμεσο και περιεκτικό ύφος, ώστε να καθίσταται ευχερής η μετάφραση, περιορίζοντας τον αριθμό των σελίδων στο αυστηρώς αναγκαίο.

4. Κατά τη σύνταξη των υπομνημάτων, τα έγγραφα στα οποία παραπέμπουν τα υπομνήματα πρέπει να προσδιορίζονται με ακρίβεια, ενώ πρέπει να λαμβάνεται μέριμνα ώστε τα σημαντικά έγγραφα να υπάρχουν στη δικογραφία. Η εξατομίκευση των εγγράφων επιτυγχάνεται αναφέροντας, οσάκις γίνεται σχετική παραπομπή, το υπόμνημα στο οποίο επισυνάπτεται το έγγραφο με μνεία του αριθμού του παραρτήματος, όπως αυτό παρατίθεται στον πίνακα παραρτημάτων του ιδίου υπομνήματος. Συνιστάται όπως το ίδιο έγγραφο χαρακτηρίζεται πάντοτε με τον ίδιο τρόπο κατά τη διάρκεια τόσο της έγγραφης όσο και της προφορικής διαδικασίας. Η παρεμβολή στο υπόμνημα εγγράφων που έχουν επισυναφθεί ήδη στη δικογραφία ως παράρτημα αυξάνει αδικαιολόγητα τον όγκο του φακέλου και συνιστά ενδεχομένως αιτία συγχύσεως.

5. Οσάκις ο διάδικος λαμβάνει θέση επί των επιχειρημάτων του αντιδίκου του, συνιστάται να παραπέμπει στις επίμαχες σελίδες του υπομνήματος του αντιδίκου.

ΙΙΙ. Η διάρθρωση του δικογράφου της προσφυγής

1. Το δικόγραφο της προσφυγής πρέπει να είναι διαρθρωμένο κατά τρόπον ώστε να τηρείται το άρθρο 44 του Κανονισμού Διαδικασίας, ήτοι να περιέχει:

1. Μνεία των διαδίκων

Παράβαλε άρθρο 44 παράγραφος 1 στοιχεία α) και β), και παράγραφος 2 του κανονισμού διαδικασίας.

2. Διευκρινίσεις ως προς τη φύση της διαφοράς

Βλέπε ενδεικτικώς: «προσφυγή ακυρώσεως, ασκούμενη δυνάμει του αρθρου 173 της συνθήκης ΕΟΚ, κατ' αποφάσεως του [οργάνου] με αντικείμενο . . .».

3. Σύνοψη των συναφών πραγματικών περιστατικών

Με παράθεση των στηριζόντων την προσφυγή εγγράφων και αποδεικτικών μέσων.

4. Ενδεχομένως παρατηρήσεις σχετικά με το παραδεκτό της προσφυγής

5. Σύνοψη του συνόλου των ισχυρισμών που θεμελιώνουν την προσφυγή

6. Παράθεση της επιχειρηματολογίας που αναπτύσσεται προς στήριξη κάθε ισχυρισμού

ενδεχομένως με παραπομπές στη σχετική νομολογία του Δικαστηρίου και του Πρωτοδικείου.

7. Αιτήματα

Τα αιτήματα πρέπει να συντάσσονται όπως το διατακτικό της αποφάσεως που καλείται να εκδώσει το Πρωτοδικείο (ενδεικτικώς: «1. να ακυρώσει την απόφαση του καθού της . . . 7 2. να καταδικάσει τον/την καθού/καθής στα δικαστικά έξοδα»). Κατά τη διατύπωση των αιτημάτων, πρέπει να λαμβάνονται υπόψη οι διατάξεις του άρθρου 176 της συνθήκης ΕΟΚ, ενώ περιττεύει η επανάληψη με τα αιτήματα των ισχυρισμών και επιχειρημάτων (επί παραδείγματι πρέπει να αποφεύγονται εκφράσεις όπως «. . . να αποφανθεί ότι η προσφυγή είναι παραδεκτή και βάσιμη 7 να αποφανθεί ότι η επίδικη απόφαση στερείται αιτιολογίας και αντίκειται προς τις διατάξεις της συνθήκης και την αρχή της αναλογικότητας . . .»). Όσον αφορά τα ενδεχόμενα αιτήματα περί των δικαστικών εξόδων, πρέπει να λαμβάνεται υπόψη το άρθρο 87 του κανονισμού διαδικασίας.

2. Για να καθίσταται ευχερής η σύνταξη της προβλεπομένης στο άρθρο 24 παράγραφος 6 του κανονισμού διαδικασίας ανακοίνωση και προς διασφάλιση του ακριβούς προσδιορισμού του αντικειμένου της διαφοράς και των ισχυρισμών και των κυρίων επιχειρημάτων της προσφυγής, συνιστάται να επισυνάπτεται στο δικόγραφο της προσφυγής σύνοψη των ισχυρισμών και κυρίων επιχειρημάτων, καθώς και πίνακας περιεχομένων.

IV. Τα παραρτήματα

1. Τα υπομνήματα και άλλα διαδικαστικά έγγραφα μπορούν να συνοδεύονται από στοιχεία και έγγραφα που επισυνάπτονται προς απόδειξη ή επεξήγηση του περιεχομένου τους. Πάντως, η απλή αναπομπή σε παράρτημα δεν αρκεί αφεαυτής για την αναπλήρωση της παραθέσεως των πραγματικών περιστατικών, ισχυρισμών και επιχειρημάτων με το υπόμνημα ή άλλη διαδικαστική πράξη. Γίνονται δεκτά μόνο τα παραρτήματα που μνημονεύονται στα υπομνήματα.

2. Εφιστάται η προσοχή επί της ανάγκης παραθέσεως πίνακα παραρτημάτων, όπως προβλέπει το άρθρο 43 παράγραφος 4 του κανονισμού διαδικασίας και το άρθρο 6 παράγραφος 3 των οδηγιών προς τον Γραμματέα. Στον ανωτέρω πίνακα συνιστάται να αναφέρονται ο αριθμός του παραρτήματος, η ημερομηνία και η φύση του επισυναπτομένου εγγράφου καθώς και η σελίδα του υπομνήματος που καθιστά επιβεβλημένη την υποβολή του παραρτήματος. Σε ορισμένες περιπτώσεις, η επιμέρους αρίθμηση διευκολύνει την εξατομίκευση του στοιχείου του φακέλου.

3. Πρέπει να λαμβάνεται μέριμνα ώστε η προσκόμιση υπερβολικά μεγάλου αριθμού παραρτημάτων να μη επιβαρύνει αδικαιολόγητα τον φάκελο, εν πάση δε περιπτώσει να παρατίθενται στο υπόμνημα τα χωρία και στοιχεία εκείνα των εν λόγω παραρτημάτων που έχουν όντως σημασία.